
Περίληψη
Σκοπός της παρούσας εργασίας είναι να αναδείξει την ανεξερεύνητη ζωοπλαγκτική ποικιλότητα σε επτά νησιωτικούς υγροτόπους σε επτά νησιά της Ελλάδας. Για τον σκοπό αυτό, η συλλογή των δειγμάτων έγινε με δίχτυ πλαγκτού με άνοιγμα ματιού 50 μm (Μάιος-Ιούλιος 2025). Αναγνωρίστηκαν συνολικά 70 τάξα, ενώ καταγράφηκαν οχτώ είδη για πρώτη φορά στην Ελλάδα. Εντοπίστηκαν, επίσης, τάξα που ενδέχεται να αντιπροσωπεύουν περιπτώσεις κρυπτικής ποικιλότητας, ή ακόμη νέα είδη ή υποείδη γνωστών ειδών. Τα ευρήματα αυτά αναδεικνύουν την πλούσια, έως σήμερα ανεξερεύνητη, ζωοπλαγκτική ποικιλότητα που φιλοξενούν οι νησιωτικοί υγρότοποι. Η συστηματική μελέτη τους, σε συνδυασμό με σύγχρονα μοριακά εργαλεία, αναμένεται να δώσει απαντήσεις σε πολύπλοκα εξελικτικά και βιογεωγραφικά ερωτήματα.

Εισαγωγή
Το ζωοπλαγκτό αποτελεί ένα εξαιρετικά σημαντικό τμήμα του τροφικού πλέγματος, εξαιτίας των οικοσυστημικών υπηρεσιών που παρέχει, λειτουργώντας ως συνδετικός κρίκος μεταξύ πρωτογενών παραγωγών και ανώτερων καταναλωτών που τρέφονται με ζωοπλαγκτό (Declerck & de Senerpont Domis 2023). Παράλληλα, η ζωοπλαγκτική ποικιλότητα υγροτόπων των νησιών της Ελλάδας παραμένει σχεδόν ολοκληρωτικά άγνωστη μέχρι σήμερα (Stamou et al. 2022, Stamou, Kourkoutmani & Michaloudi 2022). Η εργασία αυτή προσπαθεί να αναδείξει την πλούσια ζωοπλαγκτική ποικιλότητα που φιλοξενούν εφτά υγρότοποι της νησιωτικής Ελλάδας.

Μέθοδοι
Για την εργασία αυτή πραγματοποιήθηκαν δειγματοληψίες από το Μάιο έως τον Ιούλιο του 2025. Οι δειγματοληψίες έγιναν σε 7 υγροτόπους σε 7 νησιά της Ελλάδας: Σαμοθράκη (Βδελόλιμνη), Λήμνος (Φραγμολίμνη Κοντιά), Σκιάθος (Λίμνη Στροφυλιά), Άνδρος (Λίμνη Ατένη), Τήνος (Έλος Κολυμπήθρα), Μύκονος (Λιμνίο Αεροδρομίου) και Νάξος (Έλος Ποταμίδες). Για τη συλλογή των δειγμάτων χρησιμοποιήθηκε δίχτυ πλαγκτού με άνοιγμα ματιού 50 μm, ενώ τα δείγματα τοποθετήθηκαν σε πλαστικά δοχεία και συντηρήθηκαν σε διάλυμα φορμόλης (τελική συγκέντρωση 4%). Τα δείγματα αναλύθηκαν σε οπτικό μικροσκόπιο και η αναγνώριση των οργανισμών έγινε με τη χρήση κατάλληλων ταξινομικών κλειδών.

Αποτελέσματα
Από την ταξινομική ανάλυση των δειγμάτων ζωοπλαγκτού προέκυψε η καταγραφή συνολικά 70 τάξων, από τα οποία 55 αναγνωρίστηκαν σε επίπεδο είδους. Το Λιμνίο Αεροδρομίου και το Έλος Κολυμπήθρα παρουσίασαν το μεγαλύτερο αριθμό τάξων μεταξύ των υγροτόπων, με 24 και 20 τάξα αντίστοιχα, ενώ η Φραγμολίμνη Κοντιά και το Έλος Ποταμίδες το μικρότερο αριθμό τάξων με 7 και 8 τάξα αντίστοιχα. Επιπλέον, αναγνωρίστηκαν 8 είδη που αποτελούν πρώτη καταγραφή για την πανίδα της Ελλάδας, αναδεικνύοντας τον πλούτο της ανεξερεύνητης ζωοπλαγκτικής ποικιλότητας των νησιωτικών υγροτόπων. Συγκεκριμένα, πρόκειται για τα Rotifera Hexarthra fennica (Levander, 1892), Keratella procurva (Thorpe, 1891), Lecane inopinata Harring & Myers, 1926 και Polyarthra longiremis Carlin, 1943, τα Copepoda Acanthocyclops americanus americanus (Marsh, 1893), και Eucyclops (Eucyclops) albuferensis Alekseev, 2008, και τα Diplostraca Ephemeroporus phintonicus (Margaritora, 1969) και Moina cf. salina Daday, 1888. Στη Λίμνη Στροφυλιάς καταγράφηκε επίσης το εισβολικό κυκλωποειδές κωπήποδο Oithona davisae Ferrari F.D. & Orsi, 1984. Επιπλέον, ορισμένα από τα τάξα που δεν κατέστη δυνατό να αναγνωριστούν σε επίπεδο είδους ενδέχεται να αντιπροσωπεύουν νέα, έως σήμερα άγνωστα στην επιστήμη είδη. Παράλληλα, άτομα που αποδίδονται στο ίδιο είδος, αλλά απαντώνται σε διαφορετικά νησιωτικά οικοσυστήματα, ενδέχεται να παρουσιάζουν φυλογενετική διαφοροποίηση, υποδηλώνοντας την πιθανή ύπαρξη κρυπτικής ποικιλότητας ή διακριτών υποειδών. Για τη διερεύνηση των περιπτώσεων αυτών θα ακολουθήσει λεπτομερέστερος μορφολογικός και γενετικός έλεγχος και χαρακτηρισμός, ώστε να αποσαφηνιστεί αν πρόκειται για διακριτά υποείδη ή νέα είδη που δεν έχουν καταγραφεί ξανά, και πιθανά να είναι ενδημικά. 

Συμπεράσματα
Συμπερασματικά, η εργασία αυτή αποκαλύπτει την πλούσια ζωοπλαγκτική ποικιλότητα που παραμένει μέχρι σήμερα σημαντικά υπομελετημένη. O μεγάλος αριθμός τάξων, αλλά και οι πρώτες καταγραφές για την πανίδα της Ελλάδας, αναδεικνύουν την «κρυφή» ποικιλότητα των οικοσυστημάτων αυτών. Από τις ενδείξεις της παρούσας εργασίας ενισχύεται η πεποίθηση πως η μελέτη του ζωοπλαγκτού στα οικοσυστήματα αυτά μπορεί να δώσει απαντήσεις σε πολύπλοκα εξελικτικά και βιογεωγραφικά ερωτήματα. Σε αυτή την κατεύθυνση θα συνδράμει η αξιοποίηση του eDNA metabarcoding και του στοχευμένου barcoding.

